**LIETUVOS RESPUBLIKOS VYRIAUSYBĖ**



**N U T A R I M A S**

**DĖL DARBŲ IR VEIKLOS SRIČIŲ, KURIOSE LEIDŽIAMA DIRBTI ASMENIMS, TIK IŠ ANKSTO PASITIKRINUSIEMS IR VĖLIAU PERIODIŠKAI BESITIKRINANTIEMS SVEIKATĄ DĖL UŽKREČIAMŲJŲ LIGŲ, SĄRAŠO IR ŠIŲ ASMENŲ SVEIKATOS TIKRINIMO TVARKOS**

1999 m. gegužės 7 d. Nr. 544

Vilnius

Vykdydama Lietuvos Respublikos žmonių užkrečiamųjų ligų profilaktikos ir kontrolės įstatymo (Žin., 1996, Nr. [104-2363](https://www.e-tar.lt/portal/lt/legalAct/TAR.EE245B47423C)), 18 straipsnio 1 dalį Lietuvos Respublikos Vyriausybė nutaria:

Patvirtinti pridedamus:

1. Darbų ir veiklos sričių, kuriose leidžiama dirbti asmenims, tik iš anksto pasitikrinusiems ir vėliau periodiškai besitikrinantiems sveikatą dėl užkrečiamųjų ligų, sąrašą.

2. Asmenų, kuriems leidžiama dirbti tik iš anksto pasitikrinus ir vėliau periodiškai tikrinantis sveikatą dėl užkrečiamųjų ligų, sveikatos tikrinimo tvarką.

L. E. SOCIALINĖS APSAUGOS

IR DARBO MINISTRĖS PAREIGAS,

L. E. MINISTRĖS PIRMININKĖS PAREIGAS IRENA DEGUTIENĖ

L. E. SVEIKATOS APSAUGOS MINISTRO PAREIGAS MINDAUGAS STANKEVIČIUS

PATVIRTINTA

Lietuvos Respublikos Vyriausybės

1999 m. gegužės 7 d. nutarimu Nr. 544

**DARBAI IR VEIKLOS SRITYS, KURIOSE LEIDŽIAMA DIRBTI ASMENIMS, TIK IŠ ANKSTO PASITIKRINUSIEMS IR VĖLIAU PERIODIŠKAI BESITIKRINANTIEMS SVEIKATĄ DĖL UŽKREČIAMŲJŲ LIGŲ**

| Darbo ir veiklos srities pavadinimas | Užkrečiamosios ligos (ar ligų grupės), dėl kurios tikrinama sveikata, pavadinimas | |
| --- | --- | --- |
|  | prieš darbo ar veiklos pradžią | kasmet, jeigu darbas ar veikla tęsiami |
| **I. Visi maisto gamybos ir realizavimo technologiniai etapai, išskyrus druskos, cukraus ir spirito gamybą** | | |
| 1. Maisto pusgaminių, produktų ir patiekalų gamyba | tuberkuliozė | tuberkuliozė |
| 2. Maisto pusgaminių, produktų ir patiekalų saugojimas (sandėliavimas) | tuberkuliozė | tuberkuliozė |
| 3. Maisto pusgaminių, produktų ir patiekalų transportavimas, taip pat jų krovimas | tuberkuliozė | tuberkuliozė |
| 4. Maisto pusgaminių, produktų ir patiekalų realizavimas (didmeninė ir mažmeninė prekyba) | tuberkuliozė | tuberkuliozė |
| 5. Žmonių maitinimas viešosiose vietose ar uždarose įmonėse, įstaigose ir organizacijose, taip pat transporto priemonėse | tuberkuliozė | tuberkuliozė |
| 6. Maisto pusgaminių, produktų ir patiekalų įpakavimo medžiagų ir taros gamyba, kai tos medžiagos ir tara vėliau tiesiogiai liečiasi su maisto produktais | tuberkuliozė | tuberkuliozė |
| 7. Maisto produktų gamybai ir realizavimui naudojamų įrengimų, inventoriaus ir indų (talpyklų) techninė priežiūra, remontas ir plovimas | tuberkuliozė | tuberkuliozė |
| **II. Sveikatos priežiūros veikla ir darbai** | | |
| 8. Akušerinė pagalba, gimdyvių, naujagimių ir vaikų slaugymas bei priežiūra asmens sveikatos priežiūros įstaigose ir namuose | tuberkuliozė | tuberkuliozė |
| 9. Reanimacijos, intensyviosios terapijos, chirurginė ir stomatologinė pagalba | tuberkuliozė | tuberkuliozė |
| 10. Kitų medicinos darbuotojų darbas, susijęs su tiesioginiu pacientų aptarnavimu | tuberkuliozė | tuberkuliozė |
| **III. Vaikų ir jaunuolių mokymas, auklėjimas ir paslaugos** | | |
| 11. Vaikų ir jaunuolių (iki 18 metų) mokymas, ugdymas ir auklėjimas | tuberkuliozė, apžiūra dėl venerinių ligų | tuberkuliozė, apžiūra dėl venerinių ligų |
| 12. Žaislų vaikams gamyba ir pardavimas | tuberkuliozė, apžiūra dėl odos grybelinių ligų | tuberkuliozė, apžiūra dėl odos grybelinių ligų |
| **IV. Paslaugos gyventojams** | | |
| 13. Žmonių laikinose gyvenamosiose vietose, globos namuose, prieglaudose, nakvynės namuose, pensionuose, bendrabučiuose, sanatorijose, poilsio namuose, reabilitacijos įstaigose ir gydyklose, viešbučiuose, moteliuose, keleiviniuose laivuose, traukiniuose ir autobusuose aptarnavimas | tuberkuliozė, apžiūra dėl odos grybelinių ligų ir venerinių ligų | tuberkuliozė, apžiūra dėl odos grybelinių ligų ir venerinių ligų |
| 14. Pirčių, saunų, baseinų, maudyklių ir soliariumų paslaugos | tuberkuliozė, apžiūra dėl odos grybelinių ligų ir venerinių ligų | tuberkuliozė, apžiūra dėl odos grybelinių ligų ir venerinių ligų |
| 15. Kirpimo, skutimo, manikiūro, pedikiūro ir kūno kosmetinės paslaugos | tuberkuliozė, apžiūra dėl odos grybelinių ligų | tuberkuliozė, apžiūra dėl odos grybelinių ligų |
| **V. Kitos veiklos sritys** | | |
| 16. Visų rūšių galvijų, auginamų mėsai ar pienui, priežiūra, melžimas ir pieno tiekimas | tuberkuliozė | tuberkuliozė |
| 17. Paukščių priežiūra paukštynuose | tuberkuliozė | tuberkuliozė |

**Pastabos:**

1. Asmenims, dirbantiems šio sąrašo I, II ir IV skyriuose nurodytus darbus, sveikata gali būti tikrinama papildomai (atliekamas neeilinis tikrinimas), jeigu yra epidemiologinė būtinybė. Sprendimą dėl papildomo neeilinio sveikatos tikrinimo priima savivaldybės taryba, suderinusi su apskrities vyriausiuoju valstybiniu gydytoju higienistu.

2. Apie tai, ar asmenis, dirbančius šio sąrašo I ir II skyriuose nurodytus darbus, reikia tirti laboratoriškai dėl užkrečiamųjų ligų, ar būtina konsultuotis su specialistais, sprendžia sveikatą tikrinantis bendrosios praktikos gydytojas ar apylinkės terapeutas, įvertinęs medicininius ir epidemiologinius rodmenis.

\_\_\_\_\_\_\_\_\_\_\_\_\_\_

PATVIRTINTA

Lietuvos Respublikos Vyriausybės

1999 m. gegužės 7 d. nutarimu Nr. 544

**ASMENŲ, KURIEMS LEIDŽIAMA DIRBTI TIK IŠ ANKSTO PASITIKRINUS IR VĖLIAU PERIODIŠKAI TIKRINANTIS SVEIKATĄ DĖL UŽKREČIAMŲJŲ LIGŲ, SVEIKATOS TIKRINIMO TVARKA**

1. Ši tvarka reglamentuoja asmenų, kuriems leidžiama dirbti tik iš anksto pasitikrinus ir vėliau periodiškai tikrinantis sveikatą dėl užkrečiamųjų ligų, sveikatos tikrinimo vietą, dokumentų įforminimą, kontrolę ir sveikatos tikrinimo išlaidų padengimą. Prieš įmonei, įstaigai ar organizacijai (toliau vadinama – įmonė) pradedant darbų ir veiklos sričių, kuriose leidžiama dirbti asmenims, tik iš anksto pasitikrinusiems ir vėliau periodiškai besitikrinantiems sveikatą dėl užkrečiamųjų ligų, sąraše nurodytus darbus ar veiklą, sveikatą pasitikrinti turi visi įmonės darbuotojai.

2. Asmenų, norinčių pradėti darbą ar veiklą, taip pat vykdančių tokią veiklą, kur būtinas išankstinis ir periodinis sveikatos tikrinimas, sveikatą patikrina pirminės sveikatos priežiūros įstaigoje bendrosios praktikos gydytojas ar apylinkės terapeutas.

3. Bendrosios praktikos gydytojas ar apylinkės terapeutas, apklausęs ir apžiūrėjęs pacientą, gali paskirti konsultacijas ir tyrimus, kad sveikatos būklė būtų tiksliau įvertinta. Vadovaudamasis savais, konsultantų ir laboratorinių tyrimų duomenimis, gydytojas sprendžia, ar paciento sveikatos būklė tinkama dirbti tam tikrą darbą, vykdyti tam tikrą veiklą, ir apie tai įrašo paciento asmens medicininėje knygelėje (F 048/a), patvirtindamas įrašą asmeniniu (arba įstaigos) antspaudu.

4. Sveikatos tikrinimo ir tyrimų duomenys įrašomi paciento ambulatorinėje kortelėje (F 025/a), kuri saugoma nustatytąja tvarka. Pacientas turi įsigijęs Sveikatos apsaugos ministerijos patvirtinto pavyzdžio asmens medicininę knygelę (F 048/a). Joje įrašus apie leidimą dirbti daro tik bendrosios praktikos gydytojas ar apylinkės terapeutas. Asmens medicininės knygelės įrašus tikrinti turi teisę darbdavys (ar jo įgaliotas asmuo) ir Valstybinės visuomenės sveikatos priežiūros tarnybos pareigūnai.

5. Už sveikatos tikrinimą nemoka invalidai, asmenys iki 18 metų ir įstaigų, išlaikomų iš Lietuvos Respublikos valstybės biudžeto ir savivaldybių biudžetų, darbuotojai. Išlaidas už periodines medicinos apžiūras ir vidutinį darbo užmokestį darbuotojams už sugaištą medicinos apžiūroms laiką moka darbdavys, o už medicininį tikrinimą prieš pradedant dirbti – pats darbuotojas, jeigu kiti įstatymai nenumato kitaip.

6. Valstybinės visuomenės sveikatos priežiūros tarnybos pareigūnai, peržiūrėdami įmonių darbuotojų asmens medicininės knygelės įrašus, kontroliuoja, kaip tikrinama jų sveikata. Darbdavys privalo užtikrinti, kad įmonėje dirbtų tik laiku sveikatą pasitikrinę asmenys.

\_\_\_\_\_\_\_\_\_\_\_\_\_\_